Ståle Kleiberg

Ståle Kleiberg (født 8. mars 1958 i Stavanger) er en norsk komponist, og professor i komposisjon og musikkvitenskap ved Institutt for musikk, NTNU i Trondheim. Ståle Kleiberg er medlem av Norsk Komponistforening, siden 1992.

Bakgrunn 
Kleiberg er utdannet filolog fra Universitetet i Oslo, med musikk, allmenn litteratur og nordisk i fagkretsen. I tillegg har han diplomeksamen i komposisjon fra Norges musikkhøgskole og komposisjonsstudier i England.

Ståle Kleiberg har forsket på fransk og norsk musikk fra 1900-tallet, og på tysk musikk fra andre halvdel av 1700-tallet. Han er medredaktør i Norges musikkhistorie.

Musikalsk virke 
Requiem for the victims of Nazi persecution ble urfremført i Nidarosdomen i 2002. Det inneholder i tillegg latinske messeledd, dessuten nye tekster skrevet av den skotske poeten og dramatikeren Edwin Morgan.

Verket ble fremført i Washington National Cathedral 11. september 2004, minnedagen for terrorangrepene i New York og Washington. Verket ble også oppført 1. september 2008, på minnedagen for Hitlers angrep på Polen.

Requiem er omtalt i et eget kapittel i boken Memento Mori av den amerikanske musikologen Robert Chase. Det inngår i en trilogi med symfonien Klokkeskjæret og orkesterverket Lamento: Cissi Klein in memoriam. Sistnevnte verk er skrevet til minne om den jødiske piken Cissi Klein fra Trondheim, som omkom i Auschwitz i 1943.

Flere av Kleibergs verker har en litterær tilknytning. I 1981 skrev han en sangsyklus med Haugtussa-sanger, med utgangspunkt i Garborgs verk. Komposisjonen Rosevinduet for 12 instrumenter og resitatør, er dels inspirert av Gabriel Kiellands kunstverk i Nidarosdomen, dels av Stein Mehrens dikt til samme. Han har også skrevet korverk for blandet kor til Wergelands dikt Efter tidens leilighed og Til min Gyldenlak.

I 2015 ble Mass for Modern Man urfremført i Nidarosdomen som Olavsfestdagenes åpningskonsert, og fikk sin tyske premiere i Münchner Dom i november samme år. Hans opera-oratorium David and Bathsheba høstet også stor anerkjennelse ved urfremføringen i Nidarosdomen   i 2008, og er siden fremført i flere land. 2Ls Blu-Ray- og SACD-utgivelse av verket ble nominert til amerikansk Grammy i klassen Best Opera Recording. I tillegg til omfattende arbeid i oratorie- og operasjangeren har Kleiberg også komponert for kammerformatet; et eksempel på dette virket er 2L-utgivelsen Mezzotints fra 2015.

Æresbevisninger 
Kleiberg fikk Fartein Valen-stipendet i 1999  og ble valgt til årets komponist av Trondheim symfoniorkester for sesongen 2000–2001.

Kleiberg er nominert til Grammy-prisen to ganger: i 2009 for albumet Treble and Bass, med Trondheim Symfoniorkester og solistene Marianne Thorsen på fiolin og Göran Sjölin på kontrabass; og i  2013 for Trondheim Symfoniorkesters innspilling av operaen David and Bathsheba.

I 2018 ble han tildelt Musikkforleggerprisen som årets opphaver innen klassisk/samtidsmusikk for verket Mass for Modern Man. Han har også vært nominert til Musikkforleggerprisen i klassen årets verk – klassisk/samtidsmusikk i 2016 for «Requiem», i 2019 for «String quartet no. 3», i 2020 for «Concerto for Doublebass and Orchestra» og i 2021 for «Brastjskonsert», og i klassen året opphavsperson i 2016.
 I 2023 ble han nominert til Norsk Komponistforenings årets verk for Concerto for Viola and Orchestra.

Produksjon

Verkliste (utvalg) 
 Mass for Modern Man (2015)
 Ruf und Nachtklang (2013)
 The Sheperds and the Angels (2010)
 Aske (2010)
 Hymn to Love (2009)
 David and Bathsheba (2008), opera, bestillingsverk fra Olavsfestdagene i Trondheim.
 Dopo, cellokonsert
 Haugtussa-sanger (syklus)
 Klokkeskjæret, symfoni
 Konsert for fiolin og orkester (2005)
 Konsert for kontrabass og orkester (1999)
 Lamento: Cissi Klein in memoriam, for orkester
 Requiem for the victims of Nazi persecution, for 3 solister, blandet kor og orkester (urfremført i Nidarosdomen 2002).
 Rosevinduet (1992), for kammerorkester og resitatør
 Sonate for fløyte og piano (1987)
 String quartet (1985)
 Two poems by Montale (1986), for fløyte, obo, sopran og piano
 Three Shakespeare sonnets (1982)
 Trio for fiolin, cello og piano (1994)

Diskografi 
 Trondheim Symfoniorkester, Mari Eriksmoen, Johannes Weiser, Ståle Kleiberg - Messe for det moderne menneske (2017)
 Marianne Thorsen, Øyvind Gimse, Jørgen Larsen, Bård Monsen, Ole Wuttudal, Mezzotints -chamber music by Ståle Kleiberg (2015)
 Henning Kraggerud, Edvard Munch Suite (2013)
 Trondheim Symfoniorkester, Ståle Kleiberg: David and Bathsheba (2013)
 Mainzer Virtuosi, Borissova Irina, Langer Agnes, Khakhalin Dmitry, Kleiberg, Seabourne, Arnold, Atterberg (2013)
 Jorunn Marie Bratlie og Ivar Anton Waagaard, Norsk Musikk for To Klaver (2012)
 Guro Kleven Hagen, Miriam Helms Alien, Sara Chen, Nine Solos For Nine Violinists (2012)
 Nidaros domkor, Torbjørn Dyrud, TrondheimSolistene, Vivianne Sydnes, Nidaros (2010)
 Trondheim Symfoniorkester, Treble & Bass: Concertos by Ståle Kleiberg (2009)
 Washington National Cathedral Choir and Orchestra, Requiem – for the victims of Nazi persecution (2004)
 Rolf Gupta, Ståle Kleiberg, Trondheim Symfoniorkester, Kleiberg - the Bell Reef (2003)
 Bjarne Fiskum, TrondheimSolistene (2002)
 Knut Risan, Ståle Kleiberg, Stein Mehren, Rosevinduet : for kammerorkester og resitatør (1999)
 Nidaros domkor, Sonetto di Tasso (1999)
 Collegium Musicum Carinthia, Moskva Nasjonalkvartett, Musica Concertante (1998)
 Ståle Kleiberg, Chamber Music (1997)
 Per Fridtjov Bonsaksen, New Church Music from the Nidaros Cathedral (1992)

Referanser

Eksterne lenker  
 Ståle Kleiberg – Offisiell nettside
 https://web.archive.org/web/20120514210843/http://www.mic.no/symfoni/kontakt.nsf/pub/per2000062811045366099794
	

 Urfremføring av Requiem – for the victims of Nazi persecution – konsertopptak fra NRK-sending i Nasjonalbibliotekets arkiver
 Verkliste fra NB Noter 
 Ståle Kleiberg, medlemsside i Norsk Komponisforening 

Norske komponister
20. århundres komponister
Professorer ved NTNU
Norske musikkprofessorer
Personer fra Stavanger kommune
Fødsler i 1958